Anno Domini millesimo quadringentesimo nonagesimo secundo, in generali Capitulo apud Cistercium, statuta et diffinita sunt quae sequuntur. ORATIONES 1.  Pro sanctissimo ac beatissimo domino nostro domino Alexandro, divina providentia Papa sexto, necnon pro reverendissimis in Christo patribus dominis sanctae romanae Ecclesiae cardinalibus et maxime pro reverendissimo in Christo patre domino Baptista de Ursinis, vulgariter nuncupato… (*locus vacuus*)  nostrique Ordinis in Curia protectore benevolo, ac etiam pro reverendis in Christo patribus dominis patriarchis, primatibus, archiepiscopis, episcopis, abbatibus, abbatissis et pro religiosis omnibus sacerdotibus, clericis ac ecclesiasticis quibuscumque, dicantur tres missae, una videlicet de Spiritu Sancto, altera de Sancta Cruce, tertia de Beata Virgine, in monasteriis Ordinis universi. 2.  Praeterea pro serenissimo… etc. ut 1491. 3.  Insuper pro burgensibus,… etc. 4.  Ceterum pro pace… etc. 5.  Demum pro felicis… etc. ut supra 1491 habetur. [DIFFINITIONES] GENERALES 6.  Cum Ordo noster Cisterciensis, universaque et singula membra et bona, tam in communi quam in particulari, et personae specialiter et expresse, veraciter ac iuste, domino abbati et conventui monasterii Cistercii, ac ipsi monasterio Cisterciensi sit obligatus in summa 25488 francorum seu florenorum aureorum, 3 grossorum argenteorum, de antiquo debito, ut plenius constat per litteras patentes desuper die 13 mensis septembris anno Domini 1399 confectas, quas praesens generale Capitulum ratifificat [ratificat], approbat et gratas habet ; necnon in summa 7521 francorum, 3 grossorum pro resta computationum Capituli generalis anni immediate praecedentis et praecedentium nulla mentione hic facta de recepta ultimorum subsidiorum, quia necdum sunt arrestata, de et pro toto tempore praeterito, et oporteat Ordinem… etc, etc. ut 1491. 7.  Omnes et singulas diffinitiones anno praeterito per generale Capitulum editas, diffinitas et factas, necnon diffinitionem super taxa et impositione contributionum quae incipit *Cum sicut in singulis*, etc. anno 1490, factam et in novissimo generali Capitulo confirmatam, tamquam iustas, sanctas et rationabiles, praesens generale Capitulum approbat, ratificat et confirmat. 8.  Cum propter dierum… *etc. ut in anno praec.* n° 9. [DIFFINITIONES] SPECIALES 9.  Quia propter certa sua et aliquorum fratrum negotia frater Symon Rousseau, professus monasterii de Oratorio, ad praesens generale Capitulum advenit, idem generale Capitulum, omnibus in hac parte consideratis quae consideranda sunt, mandat et praecipit priori, conventui, rectoribus et administratoribus eiusdem monasterii de Oratorio, in virtute sanctae obedientiae, quatinus ipsum fratrem sine quacumque difficultate aut punitione in eorum consortium, sicut prius erat, in choro, conventu, claustro et alibi recipiant, ac sicut uni aliorum vitae necessaria ministrent, praesentibus usque ad duodecimam instantis mensis octobris. Datum, etc. 10.  Generale Capitulum singulari affectu, gratiis et favoribus, abbatem de Veteri campo, in dioecesi Coloniensi, prosequi volens, de eius fidelitate et discretione confidens, dat ei auctoritatem, facultatem et plenum posse sex personas regulares utriusque sexus sibi subiectas, propter quoscumque casus, inhabiles, ab omnibus infamiae et inhabilitatis notis et maculis relevare et rehabilitare, et cum eis dispensare, ut non obstantibus criminibus, delictis et casibus per eas et earum quamlibet commissis et perpetratis, ad omnes Ordinis actus legitimos, voces, gradus, officia, beneficia et dignitates possint assumi et promoveri, in plenaria Ordinis potestate. 11.  Graviter ferens generale Capitulum insolentias, abusus, delicta et excessus quorumdam religiosorum prioratus Sancti Salvatoris oppidi Antwerpiensis, qui suo priori occasione cuiusdam levis mutationis et alias rebelles et inobedientes existunt ; hinc est quod priori eiusdem prioratus, qui est et qui pro tempore erit, mandat et praecipit idem generale Capitulum, quatinus indissimulanter, vitia, excessus et abusus dictorum fratrum puniat, corrigat et emendet, eos ad regulariter, religiose et sancte vivendum et conversandum, prout in aliis vicinis monasteriis Ordinis faciunt, agendo et compellendo, eisdemque religiosis districtissime in virtute sanctae obedientiae inhibet idem generale Capitulum ne deinceps ad mutationem prioris eiusdem loci procedi faciant, nisi dumtaxat in casibus pro quibus abbates deponuntur. 12.  Generale Capitulum prioratum Sancti Salvatoris de Antwerpia singularibus cupiens prosequi favoribus et gratiis, priori et fratribus eiusdem prioratus dat licentiam et facultatem, ut annis singulis in navi ecclesiae et loco eminenti die dedicationis dictae ecclesiae, sermonem publicum ad populum facere, et omnes utriusque sexus illo die ecclesiam dicti prioratus ad divina audienda dumtaxat introducere possint et valeant, ita tamen quod mulieres non intrabunt loca regularia eiusdem prioratus. 13.  Generale Capitulum de sufficientia, fidelitate, idoneitate ceterisque virtutibus honesti viri Symonis Lambelin de Villebichot, Rmi D. N. Cisterciensis familiaris, sufficienter informatum, intuitu et contemplatione servitiorum suorum eidem Rmo D. N. et Ordini exhibitorum, idem Capitulum generale ipsum Symonem in nuntium Ordinis cum omnibus et singulis stipendiis, emolumentis, libertatibus, franchisiis, immunitatibus et aliis gratiis eidem officio spectantibus et pertinentibus, recipit, creat et ordinat, dans sibi auctoritatem et facultatem exercendi dictum officium, etc., et litteras de huiusmodi officio recipiendi cum omnibus clausulis opportunis. 14.  Abbati et conventui Caroliloci benigne per generale Capitulum conceditur, ut perpetuis futuris temporibus, annis singulis in ecclesia dicti monasterii, festum translationis sancti Guillelmi dudum eiusdem monasterii abbatis, et demum Bituricensis archiepiscopi, solemniter celebrare possint et valeant. 15.  Sanctam et salubrem esse cogitationem orare pro mortuis attendens generale Capitulum, iuxta Scripturae testimonium, praesenti diffinitione ordinat, ut deinceps singulis annis die commemorationis defunctorum, in exitu missae conventualis, conventus cum cruce et aqua benedicta, praesidente abbate, vel eo qui missam celebravit, circumeat cimeteria monasteriorum in septis illorum existentia, dicendo VII psalmos et responsoria defunctorum, prout abbati vel priori opportunum videbitur, aspergendo aquam benedictam, et in reditu revertantur ante maius altare, sicut fieri solet in regressu tumulationis fratrum, iuxta Ordinis statuta et usus ; et quoniam in pluribus monasteriis maxima comperitur, non tam negligentia, quam irreverentia circa cemeteriorum honestatem, et quae inter populares nullatenus permitteretur, praecipit generale Capitulum districtius universis abbatibus, prioribus et cellerariis, quatinus cum omni diligentia saltem infra proximum Pascha diligenter extirpari faciant vepres, spinas, urticas et quaslibet arbores maxime infructuosas, dicta cimeteria occupantes, illaque decenter claudant, ne boves et alia animalia loca sancta polluant et contaminent. 16.  Devotioni multorum de Ordine et petitioni eorum acquiescens generale Capitulum ordinat quod deinceps in letania circa finem ante *Ut omnibus fidelibus*, etc., scribatur et dicatur hic articulus *Ut fructus terrae dare et conservare digneris, Te rogamus, audi nos.* 17.  Generale Capitulum sufficienter informatum de probitate et idoneitate fratris Ioannis Metheier, prioris de Landesio, et nihilominus multi religiosi illius monasterii refutant et differunt debitam obedientiam et reverentiam sibi exhibere, unde in eodem monasterio multae fiunt insolentiae, quas dictus prior retundere et delinquentes punire non valet, generale Capitulum his abusibus obviare cupiens, eidem priori dat auctoritatem et facultatem exercendi officium prioris huiusmodi secundum tenorem usuum et statutorum Ordinis, necnon confessiones generales audiendi, scedulas bonorum sibi concessorum declaraturas secundum Ordinis formam recipiendi, ac alia faciendi in eodem monasterio et exercendi, quae abbas exercere posset, exceptis exercitiis ad dignitatem abbatialem specialiter spectantibus, aliis personis non abbatibus minime permissis. 18.  Generale Capitulum paci et tranquillitati fratris Iacobi de Geldria, professi monasterii Campensis, in dioecesi Coloniensi, providere cupiens, mandat et praecipit abbati praefati monasterii Campensis, quatinus eumdem fratrem Iacobum tamquam suum et sui monasterii professum recipiat ; quod si impedimentum aliquod rationabiliter obsistat, eumdem fratrem in aliquo Ordinis monasterio provideat, abbatem seu abbates, ad quem seu quos mittetur compellendo, ipsumque ab omni sententia excommunicationis et interdicti, si quam quovismodo incurrerit, generali Capitulo reservata, salutari mediante poenitentia, absolvat, et si bonum et iustum sibi videatur, ab omni infamiae nota et inhabilitatis macula relevet et rehabilitet, cum eo misericorditer dispensando, ut non obstantibus, delictis et criminibus per eum commissis et perpetratis, dummodo de ipsis poenitentiam egerit salutarem, ad omnes Ordinis actus legitimos, voces, gradus, officia, beneficia et dignitates promoveri possit et admitti, cum inhibibitionibus [inhibitionibus] et prohibitionibus in talibus fieri solitis et consuetis, in plenaria Ordinis potestate. Quocirca omnes et singulos Christi fideles et maxime nostri Cisterciensis Ordinis abbates, abbatissas, officiarios et regulares personas rogat, hortatur et monet praesens generale Capitulum, quatinus eidem fratri per eorum loca transeunti viae et vitae necessariis ac ecclesiastica sacramenta, si requisierit, ministrent, cui fratri eidem generale Capitulum dat in mandatis in virtute sanctae obedientiae, quatinus se conspectibus eiusdem abbatis Campensis infra primam diem instantis mensis novembris personaliter praesentet. 19.  Ad audientiam praesentis Capituli generalis pervenit, quod fratres monasterii Montis Sanctae Mariae vendicant sibi et appropriant ac partiuntur inter se certas pecuniarum summas ascendentes annuatim pro quolibet eorum ad summam sexdecim florenorum, quae pecuniae sunt et fuerunt causa ruinae et deordinationis ipsorum ; unde et contra regulam proprietarii efficiuntur, praesens generale Capitulum per praesentes diffinitionem praecipit et mandat abbati praefati monasterii moderno et qui pro tempore fuerit, quatinus praefatas pecunias undecumque proveniant communi monasterii utilitati applicet, nec permittat praefatos fratres praedictas pecunias amplius recipere, sed singulis eorum, prout unicuique necessarium viderit de vestimentis et aliis necessitatibus, iuxta praefatam regulam, provideat, praecipiendo in virtute salutaris obedientiae et sub censuris Ordinis, omnibus et singulis ipsius monasterii sacerdotibus ad praesens et qui pro tempore fuerint, ne occasione applicationis ipsarum pecuniarum ad utilitatem et commoditatem ipsius monasterii quascumque missas in dicto monasterio fundatas et ordinarias quae ad praesens dicuntur, omittant, defectuosi vero pro qualibet vice ad abbatis arbitrium regulariter puniantur ; insuper ceteros articulos per fratrem Anthonium de Berghes praefatis fratribus concessos, videns praesens generale Capitulum erroneos et damnabiles, et contra praefati Ordinis honestatem illos perpetuo revocat, annullat et condemnat. Item, quia praefati fratres contra Ordinis disciplinam et regulae tenorem consueverunt hactenus ab Exaltatione sanctae Crucis usque ad carnisprevium inclusive sicut aliis temporibus coenare, praecipit idem generale Capitulum abbati et priori iam dicti monasterii ne ipso tempore eos amplius coenare permittant, sed unam tantum refectionem post nonam, et biberes post vesperas in locis consuetis, iuxta Ordinis consuetudinem percipient. SENTENTIAE 20.  Nos frater Ioannes, abbas Cistercii, ceterique Diffinitores huius praesentis Capituli generalis, notum facimus universis et singulis praesentem diffinitionem inspecturis et audituris, quod visis et diligenter examinatis informationibus, processibus, actis et actitatis, per abbates de Balerna et de Roseriis, a Rmo D. N. Cisterciensi commissis et deputatis, super quibusdam detestabilibus et enormibus abusibus, criminibus, delictis et conspirationibus quorumdam fratrum, videlicet Roberti de Juginis, Henrici de Vepria dudum de Claravalle, Ioannis dudum de Reigniaco, Guillelmi de Salinis, Ioannis de Valle alias Cadet, Stephani de Albergamenti, et Claudio de Foncinis, religiosorum professorum in monasterio de Monte Sanctae Mariae, qui suae salutis immemores, in eorum veri pastoris et patris spiritualis destitutione, depositione et privatione conspiraverunt, multaque flagitia, gravi animadversione digna, commiserunt et perpetraverunt, et quod deterius est, in dedecus Ordinis unum priorem conventus Eremitarum Ordinis sancti Augustini in abbatem eiusdem monasterii verbo et scripto eligere praesumpserunt, et pro tanti sceleris confirmatione ac robore, armatos in monasterio deduci procuraverunt, prout de eis et aliis multis criminibus latius in dictis informationibus patet, attentis etiam et mature consideratis et digestis omnibus et singulis ex praemissis resultantibus, auditoque ad longum in Diffinitorio dicto fratre Roberto de Juginis, qui sponte et voluntarie reatum suum in praemissis conformiter ad omnia et singula in dictis informationibus, processibus, actis et actitatis contenta confessus est, habita prius inter nos gravi et matura deliberatione, ac consideratis in hac parte considerandis, Christi nomine invocato et solum Deum prae oculis habentes, ut de eius vultu iudicium nostrum prodeat et oculi nostri videant aequitatem, per hanc nostram diffinitivam sententiam, quam pro tribunali sedentes in his scriptis ferimus, dicimus et pronuntiamus dictum fratrem Robertum de Juginis, qui fuit unus de principalioribus conspiratoribus ac praemissorum flagitiorum, conspirationum et scelerum inventoribus, prosecutoribus et perpetratoribus, conspiratorem, irregularem et maleficum esse, ipsum propterea, ut praesentibus et futuris in exemplum transeat et terrorem disciplinam regularem publice in hoc Capitulo generali coram omnibus publice recepturum, necnon propter praemissa et alia sua demerita ad perpetuos carceres, in compedibus et manicis ferreis, in pane doloris et aqua tristitiae condemnandum fore censuimus, prout ipsum condemnamus ; fratres vero Henricum de Vepria dudum de Claravalle, Ioannem dudum de Reigniaco, Guillermum de Salinis, Petrum Roberti et Petrum de Valle praefatos, qui tamquam praemissorum scelerum, maleficiorum, conspirationum et flagitiorum conscii et culpabiles principales, Ordinis disciplinam et correctionem abhorrentes et fugientes, a praefato monasterio illicentiati discesserunt, ipsos fugitivos, apostatas ac ad quoscumque Ordinis actus legitimos, voces, gradus, officia, beneficia et dignitates perpetuo inhabiles, necnon contumaces, excommunicatos ac conspiratores, criminumque ac maleficiorum et conspirationum maledictos actores et fautores declaramus, pronuntiamus et sententiamus, mandantes et districtissime in virtute sanctae obedientiae et sub excommunicationis poena praecipientes omnibus et singulis abbatibus, commendatariis, abbatissis, prioribus, priorissis, officiariis, rectoribus monasteriorum et locorum Ordinis, ut ubicumque praefatos fratres sciverint, aut eos seu eorum aliquem invenire vel apprehendere poterunt, ipsos sumptibus et expensis eiusdem monasterii Montis Sanctae Mariae, quas refundi infallibiliter faciemus, capiant seu capi faciant, strictissimis carceribus in vinculis ponant et detineant, quousque contra eos et eorum quemlibet Rmus D. N. Cisterciensis, aut generale Capitulum sententiam consimilem vel maiorem secundum eorum exigentiam demeritorum tulerint ac pronuntiaverint ; fratres denique Stephanum de Salinis, Ioannem de Valle alias Cadet, Stephanum de Albergamento et Claudium de Foncinis, qui prout ex praemissis, constat malitiose per alios praefatos conspiratores abstracti et seducti fuerunt, et eorum conspirationibus ac maleficiis adhaeserunt, eos carceribus in diversis monasteriis per praesentis diffinitionis executores, usque ad eiusdem Rmi D. N. Cisterciensis voluntatem et aliam dispositionem mancipandos et detinendos, et ulterius puniendos fore sumptibus et expensis dicti monasterii Montis Sanctae Mariae iudicamus et condemnamus, salva tamen in omnibus Ordinis misericordia. Quocirca abbatibus de Balerna, de Roseriis et de Bullione et cuilibet eorum damus in mandatis, quatinus in his quae in praemissis et circa praemissa executionem requirunt, et signanter ad emittendum et incarcerandum dictos fratres in diversis monasteriis, et abbates et officiarios et alios monasteriorum rectores ad hoc faciendum et patiendum, compellendum, necnon ad puniendum per poenas et censuras Ordinis omnes et singulos religiosos, donatos, conversos, familiares et alios, quos in praemissis culpabiles, fautores, auxilium, consilium vel favorem dantes invenerint, omni excusatione semota debite exsequantur, in plenaria Ordinis potestate ; invocato, etc. Omnibus etc. Pronuntiatis in Capitulo generali publice die 13 mensis septembris anno Domini 1492, in praesentia fratris Roberti de Juginis et praedictae sententiae acquiescentis, per me notarium abbatem praefati Capituli generalis ex ordinatione praefati Rmi D. N. Cisterciensis et omnium patrum Diffinitorum. 21.  Visis et diligenter examinatis informationibus per abbatem de Tribus fontibus, virtute et auctoritate commissionis Rmi D. N. Cisterciensis super quodam homicidio, ut dicitur, per quemdam fratrem Guidonem Bourgoys, professum de Monasteriis in Argona, in persona quondam Ioannis Mareschault de Velleta in Barzio commisso et perpetrato, generale Capitulum non volens super huiusmodi informationibus iudicium fundere, de probitate et fidelitate praefati abbatis de Tribus fontibus ad plenum confidens, eidem committendo districte praecipit et mandat, quatinus citatis, vocatis et auditis omnibus et singulis, qui propterea citandi, vocandi et audiendi fuerint, dicta et depositiones testium in eisdem informationibus nominatorum debite et fideliter verificet et recolat, et cuncta aliquibus iurisperitis communicet, consilia et opiniones eorum desuper in scriptis redigendo, ipsasque informationes et alia ad huiusmodi causam servientia cum consiliis et advisamentis dictorum iurisperitorum ad Rmum D. N. Cisterciensem diligenter mittat, cui idem generale Capitulum cum omni humilitate supplicat, ut dictis informationibus et aliis quae videnda erunt visis et auditis audiendis in hac materia usque ad sententiam diffinitivam inclusive procedere dignetur ; mandat autem et praecipit idem generale Capitulum eidem abbati de Tribus fontibus, ut interim expensis et sumptibus dicti monasterii de Monasteriis in Argona praefatum fratrem Guydonem sub tuta et fideli custodia in carceribus detineat seu detineri faciat ; invocato, etc. Omnibus, etc. 22.  Visis quibusdam informationibus per abbatem Igniaci virtute commissionis Rmi D. N. Cisterciensis contra fratrem Ytherium, abbatem monasterii de Altofonte factis et in scriptis redactis, cum nullus accusator contra dictum abbatem se praesentaverit, nec quisquam secundum iuris formam in eis se inscripserit, aut ad debitam probationem et poenam talionis se obligaverit, propter quae et alia in hac parte considerata et allegata dictae informationes invalidae, inanes ac frivolae redduntur, praesens generale Capitulum visis et auditis videndis et audiendis, et consideratis in hac parte considerandis, dictum abbatem de Altofonte comparentem, nullo contra eum agente a vitiis, criminationibus et aliis delictis, quibus per dictas informationes onerabatur et accusabatur, iustificat et purgat eum plenarie ab impetitione huiusmodi instantiae absolvendo. COMMISSIONES 23.  Audita relatione abbatis de Bullione super aliquibus abbatibus, qui per dictum abbatem Bullionis, auctoritate commissionis Rmi D. N. Cisterciensis debite requisiti et moniti, ut asserit, pro supportatione onerum et expensarum cuiusdam processus prosecuti in curia Parlamenti comitatus Burgundiae contra dominos commissarios regios in facto admortisamentorum per clerum Bisuntinensem et sibi adhaerentes, quasdam taxas et quottas sibi impositas solvere differunt in contemptum, spretum et vilipendium auctoritatis eiusdem Rmi D. N. Cisterciensis et Ordinis, necnon praeiudicium et damnum suorum monasteriorum ; quibus malis obviare et de remedio opportuno providere cupiens praesens generale Capitulum, et ne ob defectum solutionis huiusmodi taxarum monasteria dicti comitatus cum toto clero dictae dioecesis detrimenta incurrant, attento quod iam alia vice in isto processu contulerunt, idem generale Capitulum omnes et singulos abbates et abbatissas in dicta commissione comprehensos, qui taxas sibi impositas pro huiusmodi subventione non solverunt, aut solvere distulerunt, renuerunt vel recusaverunt, pro primo, pro secundo et pro tertio ac peremptoriis terminis et monitione canonica, hortatur et monet et nihilominus in virtute sanctae obedientiae et sub poenis et censuris Ordinis latius per praesentis diffinitionis executorem taxandis et declarandis, praecipit et mandat, quatinus infra proximum festum beati Martini hyemalis, praefatas taxas et quottas occasione praemissorum sibi impositas et taxatas, eidem de Bullione, aut eius certo et legitimo nuntio cum expensis rationabilibus integraliter tradant et solvant ; alias ex nunc prout ex tunc idem Capitulum generale dictos monitos et tam de principali quam de expensis solvere differentes, recusantes et renuentes, rebelles et inobedientes, excommunicatos denuntiat et declarat ; executionem praesentis diffinitionis eidem abbati de Bullione committendo, in plenaria Ordinis potestate. 24.  Abbatibus de Firmitate, de Caroliloco et de Ursicampo, et cuilibet eorum committendo praecipit et mandat generale Capitulum, quatinus habitis, visis et diligenter examinatis litteris cuiusdam tractatus initi, facti et passati, per abbatem et conventum monasterii de Bonoportu, cum venerabilibus et religiosis patribus Coelestinensibus prope Meduntam super quibusdam permutationibus et excambiis quarumdam terrarum, vinearum, salinarium, decimarum, censuum, reddituum ac cuiusdam manerii demoliti, ut eidem generali Capitulo relatum est, inter eos factis, se diligenter, debite et sufficienter super huiusmodi tractatu informent, et si debita informatione dictum tractatum ad utilitatem et commoditatem dicti monasterii de Bonoportu invenerint, illum cum omnibus suis clausulis et dependentiis approbent, ratificent et confirment, in plenaria Ordinis potestate. 25.  Generale Capitulum certis, iustis et rationabilibus causis motum, mandat et praecipit magistris Ioanni Convault et Ioanni de Porta, procuratoribus Ordinis in curiis Parlamenti et Castelleti Parisiensibus, et cuilibet ipsorum, quatinus se adiungant cum fratre Carolo de Monte Iornali, pro abbate de Pinu gerente, in processu moto et pendente in curia Parlamenti Parisiis, contra et adversus quemdam fratrem Merchenon nuncupatum simul super dignitate abbatiali eiusdem monasterii de Pinu contendentes, processumque huiusmodi viriliter usque ad diffinitivam sententiam inclusive prosequantur. Datum, etc. 26.  Conquerendo exposuit praesenti generali Capitulo frater Symon Rousseau, professus monasterii de Oratorio, quod nuper per abbatem novissimum eiusdem monasterii quoddam stagnum cum aliquibus pratis ruinosis sibi et cuidam fratri eiusdem monasterii, ad reparandum et reaedificandum ad eorum vitam tradita fuerunt, et quae stagnum et prata praefata debite reparaverunt ; nihilominus a paucis diebus citra, R. P. D. abbas Sancti Iuliani Turonensis se pro commendatario eiusdem monasterii gerens, dictos fratres a praedictis stagno et pratis privaverat et amoverat, propter quae ipse conquerens a dicto monasterio illicentiatus discessit et ad fratrem Michaelem Buffereau ius dignitatis abbatialis eiusdem monasterii in curia Parlamenti Parisiis prosequentem advenerat, officium sacristae quod exercebat relinquens, humiliter eidem generali Capitulo supplicans ut ad dicta stagna, prata et officium sacristae restitueretur, et in possessionem reintegretur, et quia propter nimiam distantiam a dicto monasterio faciliter huiusmodi quaestionis merita cognoscere nec propter incertitudinem super praemissis providere non potest, praesens generale Capitulum et iustitiae complementum eidem fratri conquerenti denegare non volens, de sufficientia et probitate abbatum de Claromonte et de Buxeria ad plenum confidens, eisdem abbatibus et cuilibet ipsorum in solidum idem generale Capitulum committendo praecipit et mandat, quatinus quamcitius poterunt, dictum monasterium personaliter accedant, ibidemque secundum Ordinis formam visitent, reforment, corrigant, instituant et destituant, in capite et in membris, in spiritualibus et temporalibus, omnia et singula, quaecumque secundum Deum et nostrae religionis salutaria iustituta invenerint visitanda, reformanda, corrigenda, instituenda et destituenda, denique se debite, diligenter et sufficienter de et super praemissis, ac ab eis dependentibus informent, et si debita informatione peracta, dictum fratrem Symonem conquerentem et consodalem ac confratrem suum iniuste privatos et destitutos ab eisdem stagno, pratis et officio, ac in praemissis gravatos existere invenerint, ipsos et quemlibet ipsorum in dictis possessionibus stagni et pratorum, necnon eiusdem officii sacristae et alias citatis citandis, auditis audiendis, et consideratis considerandis, reponant, restituant, conservent et interteneant ; contradicentes et rebelles seu obedire nolentes per ecclesiasticas sententias, censuras et poenas compescendo, in plenaria Ordinis potestate ; invocato, etc., omnibus, etc. Datum. 27.  Abbati de Fontemorum praesens generale Capitulum committit, quatinus se diligenter, debite et sufficienter informet de et super contentis in litteris tractatus initi, facti et passati per abbatem et conventum monasterii de Nigrolacu cum multis personis utriusque sexus in litteris super huiusmodi tractatu confectis, nominatis et specificatis, super traditione et liberatione ad annuum censum seu firmam annuam et perpetuam cuiusdam casalis grangiae, necnon quorumdam pratorum, terrarum, lignorum et aliorum haereditagiorum, plenius et diffusius in dictis litteris praesenti diffinitioni annexis declaratorum ; et si debita informatione dictum tractatum eidem monasterio perutilem invenerit, illum cum omnibus suis clausulis et dependentiis approbet, ratificet et confirmet, in plenaria Ordinis potestate. 28.  Ut quibusdam ambitiosis et infractoribus privilegiorum Ordinis via infractionis facilius praecludatur, praesens generale Capitulum conformiter ad statuta Ordinis, abbatibus germanicae nationis, et praesertim circa Rhenum, necnon commissariis universis ab Ordine in dicta natione deputatis, in virtute sanctae obedientiae mandat et praecipit, quatinus se privilegiorum, libertatum et immunitatum Ordinis defensores benivolos ostendentes et exhibentes, viriliter contra reverendissimum in Christo patrem dominum episcopum Wormatiensem, pro recuperatione monasterii seu prioratus de Ramosa, necnon adversus impetitorem quemdam saecularem canonicum, qui voluntate propria monasterium Vallis sanctorum sibi usurpasse dicitur, ac insuper adversus quoslibet alios privilegiorum infractores viriliter insistant, ac pro defensione iurium Ordinis et sustentatione ac prosecutione processus iam contra eumdem dominum episcopum Wormatiensem, tam in Curia romana quam coram abbate Sancti Vincentii Bisuntinensis per Ordinis procuratorem incepti et prosecuti, iuxta Ordinis statuta et diffinitiones respective iuxta provinciarum limites, manus porrigant adiutrices, inter se gratiosam summam per modum contributionis particularis, secundum diffinitionum Ordinis tenorem, ad opus huiusmodi, si opus sit, imponendo, et cum Rmo D. N. Cisterciensi ac praefato procuratore Ordinis, qui processum huiusmodi adversus dictum dominum episcopum inchoari fecerunt, et pro aliis ut bona fiat prosecutio studiose Ordinis commissariis mandaverunt, intelligentiam bonam et firmam habendo. 29.  Quia graves et difficiles ac numero plures materiae supervenerunt in praesenti generali Capitulo, quae in Diffinitorio expediri non possunt, praesens generale Capitulum dictarum materiarum decisionem, diffinitionem et determinationem, apud Divionem vel alibi fiendas, Rmo D. N. Cisterciensi, dominis de Firmitate et de Pontigniaco et abbatibus aliis, quos secum vocare voluerint, secundum morem laudabilem hactenus observatum in Ordine, committit, in plenaria Ordinis potestate. 30.  Abbati de Nigrolacu praesens generale Capitulum committit, quatinus se debite, diligenter et sufficienter informet de et super tractatu inito, facto et passato inter abbatem et conventum monasterii de Fontemorum ex una, et nobilem virum Guidonem de Mousson scutiferum partibus ex altera, de quadam venditione facta per dictos abbatem et conventum eidem de Mousson quasi coacti, ut asserunt, cuiusdam petiae prati, prout in litteris huiusmodi tractatus praesenti diffinitioni annexis plenius continetur ; et si debita informatione dictam venditionem fuisse ex coactione dicti emptoris, in cuius feudo dicta petia prati existere dicitur factam, ac pecuniam ex huiusmodi venditione receptam in utilitatem dicti monasterii conversam fuisse invenerit, illum eumdem tractatum cum omnibus et singulis suis clausulis et dependentiis approbat, ratificat et confirmat, in plenaria Ordinis potestate. 31.  Omnes et singulas commissiones quibuscumque abbatibus et commissariis Ordinis in favorem scolarium mittendorum ad collegium Sancti Bernardi Parisiis, tam per Rmum D. N. Cisterciensem quam per idem generale Capitulum olim datas et concessas, praesens generale Capitulum continuat et renovat, mandans et praecipiensidem generale Capitulum in virtute sanctae obedientiae omnibus et singulis praefatis commissariis, quatinus omni excusatione semota viriliter et exacte suos commissiones secundum earum formam et tenorem diligenter exsequantur, per poenas, sententias et censuras Ordinis, omnes et singulos abbates et alios curam, regimen et administrationem monasteriorum et locorum regularium Ordinis habentes et obtinentes ad mittendum et intertenendum suos scolares ad dictum collegium cum debitis et sufficientibus provisionibus secundum *Benedictinae* et statutorum Ordinis tenores et formas, cogendo et compellendo, in plenaria Ordinis potestate. 32.  Ad idem, pro collegio Tolosano. — Ad idem, pro collegio Oxoniensi in Anglia. — Ad idem, pro collegio Heidelbergensi. — Ad idem, pro collegio Lipzensi. 33.  Cum pro impetratione et defensione privilegiorum Ordinis, supportationeque diversorum onerum ipsius et expensarum Capituli generalis ab origine et progressu sacri Ordinis aliquae contributionum quottae quolibet anno singulis monasteriis, nunc plus nunc minus generali Capitulo secundum varias Ordinis necessitates expedire visum est, fuerint impositae, tandemque propter varia humanae tempestatis incommoda, dictae contributiones in tantam venerunt diminutionem, et quasi nullitatem, ut ex eis agendorum Ordinis medietas feliciter dirigi et tractari non potuerit, piissimae recordationis dominus Innocentius Papa VIII, specialis amator, fautor et promotor Ordinis, de his sufficienter informatus non immemor uberum fructuum, quos ad decorem et exaltationem militantis Ecclesiae sacer Ordo Cisterciensis producere non cessat, evidentissimis necessitatibus Ordinis providere cupiens, apostolica auctoritate expressius mandaverit Capitulo generali et patribus Ordinis, praeceperitque sub magnis et formidabilibus censuris, quatinus consideratis ipsius Ordinis necessitatibus et agendis, consideratis etiam monasteriorum et locorum Ordinis facultatibus et recto iudicio inter se comparatis, huiusmodi contributiones ad legalem et rationabilem taxam reducerent, cuilibet quoque monasterio taxam seu astallationem dictarum contributionum imponerent, et taxarent apostolica auctoritate, universis et singulis abbatibus, commendatariis, receptoribus, officiariis et rectoribus monasteriorum sub excommunicationis poena aliisque censuris praecipiendo, quatinus summas per generale Capitulum, ut praemittitur, taxandas et imponendas fideliter et integraliter sine contradictione, appellatione postposita solverent, commissariis Ordinis ad hoc deputandis ; idemque generale Capitulum anno Domini 1490, Summi Pontificis mandatis obedire, Ordinisque necessitatibus subvenire cupiens, quamdam rationabilem taxam huiusmodi contributionum, ut praemittitur, determinaverit, tamdiu dumtaxat intentione Capituli generalis duraturam, donec instantes Ordinis necessitates et debita per Dei gratiam absolvi valeant, praecipiendo sub dictis censuris et poenis, omnibus abbatibus, commendatariis et monasteriorum officiariis, tam religiosis quam saecularibus, apostolica et Ordinis auctoritatibus, quatinus dictas contributiones sub praemissa taxatione commissariis Ordinis persolverent. Ut salutaris haec ordinatio effectum consequatur, praesens generale Capitulum felix sacrae religionis regimen et progressum desiderans, praemissa astallatione seu contributionum taxatione, tamquam iustam et rationabilem, Ordinique necessariam et nulli monasterio Ordinis gravem seu importabilem, utpote quae vix centesimam omnium cuiuslibet monasteriorum fructuum unius anni partem attingit, cum censuris et poenis omnibus appositis, praesenti diffinitione confirmat, renovat et autorisat, declarando per sententiam diffinitivam omnes et singulos abbates, qui praefato, iuxta Ordinis statuta praesenti Capitulo generali praesentes esse debuissent, commendatarios, et monasteriorum officiarios, tam religiosos quam saeculares, qui sufficienter interpellati et requisiti, non solverunt dictas quottas et summae contributionum iuxta praedictam astallationem apostolica et Ordinis auctoritate, sententiam excommunicationis incurrisse, et nihilominus eisdem auctoritatibus tenore praesentium abbati vel abbatibus et cuilibet eorum, districte in virtute salutaris obedientiae, et sub excommunicationis poena mandando et praecipiendo, quatinus infra 30 dierum spatium a receptione praesentium declarent et pronuntient, seu denuntiari et pronuntiari faciant in capitulis monasteriorum suarum commissionum, necnon in ecclesiis circumvicinis omnes et singulos abbates, commendatarios et monasteriorum officiarios, qui contributiones secundum dictam taxam non solverint, ut praemittitur, esse excommunicatos ; et insuper quod sub eisdem censuris dictos abbates, commendatarios et officiarios monasteriorum sub suarum commissionum limitibus contentarum, tam religiosos quam saeculares, ut usque ad aliam generalis Capituli dispositionem, dictas contributionum summas et quottas ipsis commissariis, aut eorum deputatis, quolibet anno integraliter persolvant contradicentes et rebelles aut solvere renuentes viriliter et exacte per censuras et poenas in dictis privilegiis et statutis Ordinis contentas, cogendo et compellendo ; idemque praeceptum dat eisdem abbati vel abbatibus de N. N. et cuilibet eorum super recuperatione restarum contributionum et subsidiorum a quindecim annis usque in praesens, ut de omnium istorum veritate proximum generale Capitulum informent, dat insuper generale Capitulum eisdem commissariis, et eorum cuilibet mandatum speciale impetrandi et obtinendi citationes in forma debita a dominis conservatoribus privilegiorum Ordinis, tam in civitate Parisiensi quam alibi deputatis et deputandis, per quas huiusmodi commendatarios eorumque officiarios contributionum et subsidiorum taxas solvere renuentes seu recusantes aut differentes, aut forte appellantes, coram se citari faciant, procuratori Ordinis quod iustum fuerit responsuros ; et nihilominis [nihilominus] dat generale Capitulum eisdem abbatibus commissariis et cuilibet eorum potestatem absolvendi resipiscentes et huiusmodi sanctae ordinationi obedientes, quotiens taxam sibi impositam cum arreragiis et rationabilibus expensis devote solverint, etc. invocato, etc., omnibus, etc. Datum, etc. 34.  Praesens generale Capitulum debite et sufficienter congregatum gravi cum dolore considerans ac mature digerens gravissima Ordinis debita in bancho ad usuram, et apud multos tam ad succurrendum communibus Ordinis necessitatibus, quae a certis annis propter nova persecutionum genera aggravantur, quam propter non minus necessariam quam fructuosam et utilem amplissimorum privilegiorum, exemptionum, libertatum, immunitatum et gratiarum a Sancta Sede laboribus maximis, et solerti industria Rmi D. N. Cisterciensis ad instantissimam Capituli generalis requisitionem obtentarum, impetratarum, et quod nisi quamcitius banchariis et aliis creditoribus satisfiat, ipse dominus Cisterciensis ac totus Ordo maxima damna et detrimentum, necnon dictarum censurarum ecclesiasticarum declarationem et fulminationem, cum confusione reportabunt, sicut et iam diu est, reportassent, si non opportunis mediis fuisset obviatum ; quibus omnibus mature consideratis, idem generale Capitulum praefatum Rmum D. Cisterciensem ac totum Ordinem a tantis debitis, usuris, oppressionibus, damnis et inquietationibus eripere et liberare, ac indemnes, ut tenetur et iustum est, reddere cupiens, vidensque contributiones monasteriis virorum anno 1490 iuxta expressum Summi Pontificis mandatum ad certum tempus paululum in aliquibus ad altiorem summam taxatas, praemissorum solutioni debitorum minime sufficere, communi omnium Diffinitorum sententia et decreto, prout in casibus similibus hactenus fieri solitum est, subsidium gratiosum et charitativum pro hac vice dumtaxat solvendum super omnibus militiis, monasteriis, prioratibus et locis monialium Ordinis, ubicumque situatis, praesertim cum sicut religiosi Ordinis gaudeant privilegiis et annuas contributiones non solvant, imposuit, ac praesenti diffinitione imponit, conformiter ad taxas et quottas ultimi subsidii anno 1489 impositi, quod pro monasteriis eiusdem summae cum annuis contributionibus, quae ad vices quoad sanctimoniales respective omnes et singula praefatorum monasteriorum et locorum abbatissas, priorissas, cellerarias, conventus officiarias et ceteras dictorum locorum personas affectuose hortando et monendo, quatinus ad tam pium et pernecessarium opus se sponte promptas et liberales reddant et exhibeant ; si nihilominus ipsis cuiuslibet status, dignitatis, conditionis existant, et earum cuilibet respective in virtute sanctae obedientiae, et tam apostolica quam Ordinis auctoritate sub excommunicationis poena, aliisque sententiis et censuris, tam in privilegiis novis et veteribus quam statutis et diffinitionibus Ordinis contentis et expressis districte mandando et praecipiendo, quatinus praefato Rmo D. N. Cisterciensi aut commissariis deputatis aut deputandis, necnon eorum subdelegatis, seu ad receptionem huiusmodi taxarum nuntiis certis in singulis provinciis, regnis et dominiis commissis et deputatis, taxas suis monasteriis et locis impositas infra terminum per dictos commissarios et deputatos praefigendum indilate et integraliter tradant et persolvant. Cuius quidem diffinitionis et ordinationis executionem super monasteriis subscriptis committit N. sibi sub poenis et censuris Ordinis districtissime praecipiendo, quatinus omni dissimulatione postposita et cessantibus impedimentis invincibilibus, se ad omnia et singula monasteria, prioratus et loca subscripta transferat, aut fideles deputatos vel commissos in sufficienti auctoritate et potestate ad praesentium executionem transmittat, qui ibidem dictum gratiosum et charitativum subsidium iuxta taxas singulis monasteriis impositas, ut inferius notantur, petant, requirant, exigant, levent, et si fieri poterit, recipiant, de receptis quittantias expediant, si tamen Ordinis commissarii viderint taxas ipsas propter nimiam a Cistercio distantiam, ac per hoc ignorantiam valori monasteriorum minus rationabiliter distributas, pro pace et quiete inter membra Ordinis intertenenda, consentit et ordinat generale Capitulum, quod ipsi taxas ipsas in melius distribuant, seu assideant, iuxta valores dictorum monasteriorum, dummodo summae totales suarum commissionum non diminuantur. Contradictores vero et rebelles, aut solvere renuentes seu differentes per dictas poenas et censuras, non obstante appellatione quacumque, sed secundum formam privilegiorum a Sancta Sede, et maxime per f. r. dominos Pium II, Sixtum IV et Innocentium VIII concessorum, viriliter et exacte ad solvendum dictas summas in expensis rationabilibus, tam in vim dictorum privilegiorum apostolicorum, quam in plenaria Ordinis potestate, cogant et compellant, ita tamen ut pecuniae ipsae impositae monasteriis Galliae et partibus circumstantibus infra proximum festum Epiphaniae Domini ; summae vero monasteriis, prioratibus et locis extra regnum Franciae et loca circumvicina situatis impositae, infra proximum Pascha domino Cisterciensi ad solvendum in bancho, et ad alias Ordinis necessitates tractandas, cum debitis computationibus per scriptum, quid et quantum a quolibet monasterio et loco Ordinis receptum fuerit, infallibiliter praesententur et exhibeantur, ut futurum generale Capitulum de singulis plenam habere possit notitiam ; invocato, etc., omnibus, etc. 35.  Abbatibus de Ellantio et de Longoponte, ac cuilibet eorum, praesens generale Capitulum mandat et praecipit, ut diligenter se informent, aut alter eorum se informet super certa scedula seu promissione, quam fecit abbas Bonifontis vi et metu armorum ut dicitur, ad utilitatem fratris Nicolai de la Ferrée, professi monasterii Vallisregis, prout in supplicatione huic diffinitioni annexae, plenius constat ; et si invenerint dictam scedulam seu promissionem iniuste factam fuisse, ipsam cassent, revocent et anullent [annullent], eidem fratri Nicolao molendinum dictum Estorel, quod detinet, auferendo, eumque super tanta temeritate iuxta delicti exigentiam puniendo, in plenaria Ordinis potestate. 36.  Abbati de Lioncello committit praesens generale Capitulum ut moniales monasteriorum Vallis briciaci, Sancti Pauli, Sancti Iusti et de Vernorsoniis visitet, inter cetera eisdem praecipiendo in posterum deferre habitum regularem Ordinis, secundum ordinationem domini abbatis Claraevallis, et casu quo dictae moniales promiserint se ita facturas infra festum Paschae, idem Capitulum generale dat eidem abbati facultatem et potestatem absolvendi eas a sententia excommunicationis, quam non obediendo reformatoribus Ordinis incurrerunt, necnon ab omnibus sententiis et censuris Capitulo generali specialiter reservatis, etiam in foro conscientiae, in plenaria Ordinis potestate. ELECTIONUM ET PROVISIONUM CONFIRMATIONES 37.  Electionem, promotionem, institutionem et installationem de persona fratris Stephani Bursan, alias de Joux, professi et cellerarii monasterii de Reigniaco ad dignitatem abbatialem eiusdem monasterii de Reigniaco, prout in litteris, etc. approbat, supplendo, etc. 38.  Cum difficultas verteretur super electione, installatione et confirmatione venerabilis et religiosi viri fratris Ioannis Foucaud, s. th. pr., nuper abbatis monasterii de Reigniaco, ad dignitatem abbatialem monasterii de Fonteneto, multis dicentibus et pro vero tenentibus, electionem ipsam fuisse et esse nullam et ob hoc Rmus D. N. Cisterciensis instanter requisitus miserit legitimum commissarium ad se informandum super huiusmodi difficultatibus, tandem pro quiete monasterii praefatus Ioannes Foucaud totius negotii summam remisit in manibus praefati Rmi D. N. Cisterciensis tamquam superioris, qui multis, iustis et rationabilibus causis et considerationibus, instantia nonnullorum honorabilium virorum praetensam electionem neque laudans neque cassans tamquam iure providendi in ipso monasterio pro hac vice ad ipsum devoluto, ipsum fratrem Ioannem Foucaud verum et indubitatum abbatem eiusdem monasterii de Fonteneto instituit, pronuntiavit et declaravit, salva parvula pensione 50 francorum, quolibet anno solvenda fratri Iacobo de Divione, monacho et cellerario Cistercii, donec de aliquo beneficio eiusdem valoris medio, praefati fratris Ioannis Foucaud regulari vel saeculari provisum fuerit, ius in eodem monasterio praetendenti et eidem iuri per ipsum in dicto monasterio praetenso, mediante dicta pensione et instantia praefati Rmi D. N. Cisterciensis renuntianti in favorem fratris Ioannis Foucaud, praesens generale Capitulum de assensu et beneplacito praefati Rmi D. N. Cisterciensis promotionem et institutionem praefati Ioannis Foucaud ad dignitatem abbatialem dicti monasterii de Fonteneto, ratificat, approbat et confirmat, supplendo, *etc.* 39.  Generale Capitulum sufficienter per fide dignos informatum de motivis, rationibus et causis, propter quas non tam expediens, sicut necessarium fuit pro bono et maxima utilitate monasterii Cariloci inire, concordare, consentire et facere tractatum, cui praesens diffinitio annectitur, ipsum tractatum cum omnibus suis partibus acceptat tenore praesentium, laudat, approbat, ratificat et confirmat, in plenaria Ordinis potestate. 40.  Promotionem, provisionem, institutionem et installationem fratris Nicolai Boudet, monasterii de Gratis Dei, Bisuntinensis dioecesis, expresse professi, ad dignitatem abbatialem dicti monasterii per abbatem de Charitate, auctoritate sua paterna, tamquam rite, *etc.* supplendo, *etc.* 41.  Provisionem, promotionem, creationem et ordinationem de persona fratris Anthonii de Nantone, professi et prioris monasterii Firmitatis, ad dignitatem abbatialem monasterii Vallis dulcis, post resignationem et cessionem fratris Ioannis Vincen, novissimi eiusdem monasterii, et nunc Bellaevallis abbatis, per Rmum D. N. Cisterciensem, praesente et consentiente patre abbate eiusdem monasterii Vallis dulcis, rite, *etc.* approbat, *etc.* supplendo, *etc.*  TRACTATUUM ET PENSIONUM CONFIRMATIONES 42.  Visis et diligenter examinatis et consultis litteris tractatus initi, facti et passati, inter dominum abbatem de Firmitate, Ordinis commissarium, provisorem et cellerarium collegii Sancti Bernardi Parisiis ex una, et honorabilem ac discretum virum magistrum Iacobum Fonstam, archidiaconum Trecensem partibus ex altera, de quadam portione horti eiusdem collegii ad annuum et perpetuum censum 12 denar. paris. ac similem redditum 15 libr. 12 sol. paris. annuatim solvendorum, prout in litteris tractatus super hoc confectis ac praesenti diffinitioni annexis plenius et diffusius continetur, auditisque ad plenum super contentis in dictis litteris multorum patrum ordinis relationibus et conclusionibus, ac utilitatem et commoditatem dicti collegii ex praemissis cognoscens, idem Capitulum generale dictum tractatum cum omnibus et singulis suis clausulis et dependentiis, tamquam eidem collegio perutilem approbat, ratificat et confirmat. 43.  Visis, auditis et diligenter examinatis litteris pensionis 30 francorum monetae currentis in Burgundia fratri Hugoni Boudet, nuper abbatis monasterii de Gratia Dei, Bisuntinensis dioecesis, tamquam bono, honesto et benemerito patri per dominum de Charitate, patrem abbatem dicti monasterii, super fructibus, proventibus et emolumentis dicti monasterii de Gratia Dei assignatorum, datorum et concessorum, prout in instrumento publico praesenti diffinitioni annexo plenius constat, praesens generale Capitulum, audita relatione nonnullorum Ordinis patrum super praemissis, et cognoscens dictam pensionem rationabilem fore, de gratia speciali omnia et singula praemissa, in dicto instrumento contenta et expressa, secundum eorum formam et tenorem cum omnibus clausulis, conditionibus et dependentiis approbat, ratificat et confirmat, mandans abbati et conventui qui nunc sunt, et pro tempore erunt, in virtute sanctae obedientiae, et sub poenis et censuris ecclesiasticis et Ordinis eidem fratri Hugoni dictam pensionem, terminis statutis solvant, et cuncta sibi assignata et promissa integraliter adimpleant. Quocirca abbatibus de Bellavalle et de Lococrescenti, et cuilibet eorum committit praesens generale Capitulum, quatinus ad debite et integraliter eidem seniori abbati de praefata pensione satisfaciendum, terminis in dictis litteris statutis et designatis, dictos abbatem et conventum de Gratia Dei et eorum quemlibet viriliter et exacte per poenas, sententias et censuras ecclesiasticas et Ordinis astringant et compellant, in plenaria Ordinis potestate. IUDICES 44.  Aegre ferens generale Capitulum graves querimonias venerabilis patris, magistri Iacobi du Breuquet, generalis Ordinis procuratoris in Curia adversus abbatem et conventum monasterii de Melros, qui se ingratissimos demonstrantes et mala pro bonis, ut videtur, reddendo, dictum magistrum Iacobum in bancho pro expeditione negotiorum suorum et eiusdem monasterii in Curia, in maximis pecuniarum summis vehementi eorum insinstantia [instantia] et supplicatione obligatum, relinquunt ac etiam summas eidem per eosdem abbatem et conventum iuste et legitime debitas, eidem magistro Iacobo solvere et satisfacere renuunt et recusant, in maximum eiusdem magistri Iacobi damnum, oppressionem, gravamen et detrimentum, super quibus generalis Capituli pensionem et remedium opportunum requisivit ; hinc est quod generale Capitulum de veritate praemissorum debite et sufficienter a pluribus annis et recenter informatum, ac eumdem venerabilem magistrum Iacobum, Ordinis procuratorem in negotiis Ordinis continue insudantem, a talibus obligationibus, oppressionibus, gravaminibus et damnis eripere et liberare cupiens, abbatem et conventum eiusdem monasterii de Melros, tam coniunctim quam divisim, hortatur et monet, et nihilominus eisdem et cuilibet eorum in virtute sanctae obedientiae et sub excommunicationis latae sententiae poena, ac privationis a dignitate abbatiali, et aliis officiis, et administrationibus eorumdem, aliisque censuris Ordinis praecipit et mandat, quatinus omni excusatione semota, his visis et ad eorum notitiam quomodolibet deductis, quamcito ab onere obligationis huiusmodi summarum, sive per solutionem integram huiusmodi debitorum, sive alium fideiussorem loco eius constituendo, aut alias rationabiliter eripiant et liberent, ac indemnem reddant, eidem quoque magistro Iacobo de summis sibi per eos debitis integraliter satisfaciant. Quocirca omnibus et singulis abbatibus Ordinis super hoc requirendis, idem generale Capitulum committendo mandat et praecipit, ut omni excusatione cessante, viriliter et indissimulanter per poenas, sententiam et censuras ecclesiasticas et Ordinis, usque ad privationem a dignitate abbiatali [abbatiali], ceterisque administrationibus officiorum inclusive cogant et compellant, in plenaria Ordinis potestate ; invocato, etc. 45.  Praesenti Capitulo generali conquestus est honorabilis vir Petrus Dasnières, mercator et civis Parisiensis, asserens abbatem modernum de Toroneto sibi in magnis pecuniarum summis legitime teneri et obligari, quam summam dictus de Toroneto eidem conquerenti solvere renuit et differt, ut dicit, iustitiae remedium implorando ; hinc est quod unicuique quod suum est reddere cupiens praesens generale Capitulum omnibus et singulis abbatibus Ordinis requirendis mandat et praecipit, quatinus citatis citandis, auditis audiendis, si dictum abbatem de Toroneto eidem mercatori conquerenti in aliquibus pecuniarum aut quarumcumque rerum summis, debite et legitime teneri et obligari invenerint, ipsum ad integre et plenarie eidem mercatori solvendum et satisfaciendum astringant et compellant, in plenaria Ordinis potestate. 46.  Ad idem, pro honorabili viro Petro Drouhet, mercatori Catalaunensi, de abbate et conventu de Charmeya in Brya, et abbatibus de Tribus fontibus et de Monasteriis in Argona, et cuilibet eorum. 47.  Abbatibus de Regalimonte, de Ursicampo et de Bonoportu et eorum cuilibet in solidum, praesens generale Capitulum committit, quatinus omnes et singulas Ordinis personas, quas per testes fide dignos, litteras seu cedulas obligatorias, aut alia sufficientia documenta, abbati seu conventui aut quibuscumque personis monasterii Caroliloci, in aliquibus pecuniarum, vini, bladi seu quarumcumque rerum summis invenerint teneri, ad eidem abbati et conventui et personis praefatis aut eorum legitimo procuratori debite et integre solvendum et satisfaciendum, citatis citandis, et auditis audiendis, astringant et compellant, in plenaria Ordinis potestate. 48.  Ad idem, pro collegio Sancti Bernardi Parisiis, domino de Firmitate, et abbatibus praefatis et cuilibet eorum. 49.  Ad idem, pro monasterio de Fontemorum, abbatibus de Nigrolacu et Pratea et de Callovio, et cuilibet eorum. 50.  Ad idem, pro monasterio de Charitate, abbatibus de Caroloco et de Aceyo, et eorum cuilibet. 51.  Ad idem, pro monasterio Bellaevallis, supplicando Rmo D. N. Cisterciensi, et committendo abbatibus de Charitate, de Buillione, de Locrocrescenti [Lococrescenti], et cuilibet eorum. REHABILITATIONES 52.  Ad instantiam abbatissae monasterii Sancti Iacobi prope Vitriacum, praesens generale Capitulum sororem Agnetem, eiusdem monasterii professam, ab omni infamiae et inhabilitatis maculis et notis, praesens generale Capitulum relevat et rehabilitat, cum ea misericorditer dispensando, ut non obstantibus pluribus defectibus, negligentiis et inobedientiis, quas contra abbatissam suam, statuta Ordinis et patrem visitatorem, aut eius commissarios commisit, ac contra prohibitionem sibi factam a longo tempore quemdam saecularem sacerdotem frequentaverit, et quod semel de nocte absque licentia cum aliquibus eiusdem monasterii monialibus exiverit, ad omnes Ordinis gradus, officia, beneficia et dignitates promoveri possit et admitti. Omnibus, *etc.*  53.  Ad idem, pro fratre Petro de Pontelaudam, Bituricensis dioecesis, de gratia speciali, ad eiusdem fratris Petri instantiam. 54.  Ad instantiam abbatis de Caladia, Virdunensis dioecesis, generale Capitulum ab omnibus infamiae et inhabilitatis notis et maculis relevat et rehabilitat fratrem Leonem Chappy, cum eo misericorditer dispensando, ut non obstante quod habitu religionis reiecto, per mundum et in curia fere per annum et ultra, vagus et profugus extiterit, et quod carnale contagium pluries, tam in dormitorio eiusdem monasterii mulieres suspectas ducendo, quam cum una vidua pluries perpetraverit, et inde prolem susceperit, super quibus, ut dicto Capitulo generali certificatum est, poenitentiam patienter egerit salutarem, ad omnes Ordinis actus legitimos, voces, gradus, officia, etc. abbatiali dignitate seclusa. 55.  Ad humilem supplicationem abbatis de Fontemorum, praesens generale Capitulum misericorditer dispensat cum fratre Adam Bondin, monasterii de Landesio expresse professo, ac in sacro sacerdotali ordine constituto, ut non obstante infamiae nota et inhabilitate, quam incurrit carnis contagio in limitibus praedicti sui monasterii de Landesio saepius perpetrato, necnon et manuum iniectione in religiosos sacerdotes, usque ad sangunis [sanguinis] effusionem, ac ex crebro exitu tam die quam nocte a dicto monasterio, sacrae religionis habitu reiecto ac spreto, possit nihilominus ad omnes actus, voces, officia et dignitates assumi, etiam dignitate abbatiali inclusa, omnibus dicti monasterii regularibus personis inhibendo ne super huiusmodi infamiae nota et inhabilitate eidem fratri Adam quovismodo insultent aut improperent. 56.  Ad idem, pro fratre Oudino Conet, professo de Ellantio, ad instantiam abbatis sui, ut non obstante quod in monasterium praefatum mulierem viduam introduxerit ex qua prolem gradientem super terram habuit, et pro quo poenitentiam agit salutarem, ad omnes Ordinis actus, etc. 57.  Ad idem, ad instantiam abbatis Theoloci, pro fratre Hugone Jacuchet de Autreyo, eiusdem monasterii professo, ut non obstante carnis contagio, puerperio inde secuto, ad omnes Ordinis actus legitimos, etc. SUFFRAGIA 58.  Ad instantiam abbatis de Valloliis, s. th. pr., generale Capitulum concedit plenariam participationem omnium bonorum spiritualium, quae fiunt et fient in toto Ordine nostro, nobili viro ac militi domino Francisco de Crequi, et dominae Margaretae eius consorti. 59.  Ad idem, pro honorabili viro domino Ioanne Arbeleste, cive Belnensi, et Ioannetta eius consorte, cum eorum liberis utriusque sexus, ad instantiam prioris Cistercii. 60.  Ad idem, pro Ioanne Turelot, mercatore Belnensi, et Philippa eius consorte, ad instantiam praefati prioris Cistercii. 61.  Ad idem, pro Guillelmo, eiusque consorte, amatoribus benivolis monasterii de Ellantio, ad supplicationem abbatis dicti monasterii de Ellantio. * * * 62.  Quia hucusque communium contributionum Ordinis status in diversis mundi regionibus fuit et est plurimum confusus, et Ordini valde damnosus, pro eo maxime quod plures commissarii ad earum receptionem in diversis mundi partibus constituti, multas super hoc faciunt negligentias, nec mittunt ad dominum Cistercii seu ad generale Capitulum tempore opportuno sufficientes et claras computationes, declarando in particulari, quid et quantum et pro quo anno receperint, et ubi nihil receptum fuit non exprimunt causam, sed nec ipsas contributiones diligenter mittunt, ratione quorum maior pars dictarum contributionum deperditur, et residuum quod recipitur, non potest sufficere ad tractanda et conducenda gravissima Ordinis agenda, sed Ordo ipse cogitur magno subiacere usurarum incommodo, quas ob res Rmus D. Cistercii neque tantis incommodis succurrere, neque computationes dictarum contributionum quolibet anno in generali Capitulo iuxta animi sui integritatem facere potest, nec Diffinitores, uti vellent, dicta Ordinis negotia disponere et conducere, prout cupiunt et necesse esset, valent. Hinc est quod praesens generale Capitulum tantis incommodis et damnis Ordinis providere et subvenire cupiens, de prudentia, discretione, zelo et sufficientia domini Claraevallis, s. th. pr., confidens, eidem tenore praesentium Rmo D. Cistercii suadente, dat potestatem, auctoritatem et mandatum speciale per se vel per deputatos suos tam religiosos quam saeculares honestos et fideles dictas Ordinis contributiones iuxta taxam anno Domini 1490, conformiter ad mandatum apostolicum per generale Capitulum novissime factum et eidem domino Claraevallis sub sigillo Diffinitorum ad fines praedictos traditam, cum restis et arreragiis tam dictarum contributionum quam subsidiorum a quindecim annis novissime usque ad diem praesentem lapsis, petendi, levandi, exigendi et recipiendi, compellendique abbates, abbatissas, commendatarios et quoslibet monasteriorum officiarios ad ostendendum sibi vel suis deputatis quittantias dictarum contributionum et subsidiorum tempore praedicto, necnon etiam compellendi per Ordinis censuras praefatos commissarios ad monstrandum et declarandum suae administrationis fidelitatem ab universis monasteriis, necnon abbatibus, abbatissis, commendatariis et officialibus dictorum monasteriorum utriusque sexus, cuiuscumque status, conditionis, gradus, praeeminentiae aut dignitatis existant, a mari Massiliae procedendo secundum montes Sabaudiae usque ad mare Frisiae, seu usque ad Rhenum, secundum limites inter Galliam et Allemanniam procedendo secundum latera maris, insulis Hollandiae et similibus comprehensis usque ad civitatem Burdegalensem, et deinde secundum radices montium Pyrreneorum ad praefatam Massiliam, exceptis monasteriis patriae linguae occitanae et Wasconiae, iam commissis abbatibus de Candelio et de Loco Dei Ruthenensi, et ducatu Sabaudiae, de receptis quoque bonas et sufficientes quittantias faciendi, de quibus omnibus secundum Deum et conscientiam, quolibet anno in Capitulo generali, bonas, fideles et specificatas computationes tam in recepta quam in expensa, necnon receptas ipsas domino Cisterciensi reddet, expresse declarando quid et quantum a quolibet dictorum monasteriorum, et pro quo anno fuit receptum, notando causas, si in aliquibus nihil recipiatur. De ipsis quoque contributionibus disponet iuxta domini Cisterciensis vel Capituli generalis ordinationem, sicut faciunt alii receptores ; contradictores aut solvere negligentes, seu quomodolibet solvere differentes, per censuras Ordinis et omnes alias iuris et iustitiae vias sibi possibiles ad solvendum compellendo, ut visis dictis computationibus suis eas praefato Rmo D. N. Cisterciensi includat tam in recepta quam in expensa, in generalibus computationibus Ordinis et Capituli generalis, iuxta morem solitum, in plenaria Ordinis potestate, quibuslibet, aliis commissionibus quacumque auctoritate super dictarum contributionum et subsidiorum recepta concessis omnino cassatis et revocatis. Invocato, etc., Omnibus igitur et singulis abbatibus, abbatissis, commendatariis et officialibus seu officiariis, cuiuscumque conditionis existant, monasteriorum in limitibus praefatis consistentium, firmiter in virtute salutaris obedientiae et sub censuris per eumdem dominum de Claravalle aut per suos declarandis, mandat et praecipit, quatinus in praemissis et ea tangentibus ipsis devote pareant et plenarie obediant ; praesentibus usque ad aliam Rmi D. N. Cisterciensis vel Capituli generalis dispositionem in vigore duraturis. Datum in Diffinitorio et sub sigillo Diffinitorum, etc. 63.  Quasi coeleste oraculum divi Ieronimi ore pronuntiatum : devotio et litterae pepererunt divitias Ecclesiae, considerans generale Capitulum in sanctis patribus nostris dudum eminenter fuisse adimpletum, postquam totis conaminibus circa salutaris observantiae reformationem studia convertit, ut devotionis fervor suorum fratrum mentibus infundatur, aliam particulam, videlicet litterarum splendorem, sine quo homines vix homines aut dici aut esse possunt, et sine quo impossibile est tantae religionis monarchiam in oculis divinitatis et hominum feliciter dirigi, in medium reducere satagens ad multiplicia Ordinis privilegia, diffinitiones et statuta oculos convertens et munus pacis a Domino mortalibus concessum opulentia bonorum temporalium considerans praesentis diffinitionis edicto districtius sub poena suspensionis a divinis, committendo, mandat et praecipit domino abbati de… quatinus omni dissimulatione postposita cum sibi possibili diligentia et festinatione, per se vel per deputatos mandet districtius et praecipiat tam apostolica quam totius Ordinis et Capituli generalis auctoritate abbatibus, commendatariis, ac conventibus monasteriorum subscriptorum, quatinus infra 15 vel 20 aut 30 dies tunc immediate sequentes, prout opportunum viderit, super quibus conscientia sua coram Deo oneratur, si iam non habeant studentes in numero et provisione secundum ordinationem reformationis domini Benedicti Papae XII in collegio Sancti Bernardi Parisiis, vel Sancti Bernardi Tholosae, vel… mittant scolares unum aut duos vel tres secundum monasteriorum facultatem, cum sufficientibus et debitis provisionibus pro uno anno completo, pro minori, ubi autem iudicaverit monasteria aliqua non posse per se tenere unum studentem, postposito omni favore inordinato, iungat duo aut tria monasteria ad tenendum unum studentem in dicto collegio cum provisionibus requisitis, sub poena in dicta reformatione domini Benedicti Papae XII posita, videlicet solvendi ad utilitatem dicti collegii et studentium in eodem tantum quantum in eadem *Benedictina* taxatur bursa unius studentis per annum, ita ut abbatem qui huiusmodi salutaribus praeceptionibus et ordinationibus infra tempus sibi assignatum non paruerint, elapso termino, eos coram se personaliter citari faciat, et per Ordinis censuras ac etiam per omnes iuris et iustitiae vias districta ac summarie et de plano, in plenaria Ordinis potestate, compellat ad solvendum huiusmodi taxam per eum ad provisorem dicti collegii fideliter et festinanter cum bonis litteris ad fines praedictos transmittat. Si autem commendatarii fuerint, eos vel per iurisdictionem conservatoris privilegiorum aut Ordinis, aut Universitatis, vel per iustitiam saecularem, prout commodius viderit, expensis Ordinis ad solutionem huiusmodi taxae ad fines praedictos indissimulanter compellat ; de quibus omnibus provisorem dicti collegii, necnon proximum generale Capitulum sufficienter informabit ; omnibus et singulis dispensationibus, litteris aut gratiis per quemcumque quacumque auctoritate concessis taliter cassatis, revocatis et annullatis ; cui abbati de… praesens generale Capitulum dat auctoritatem retinendi in dicto collegio omnes et singulos studentes usque ad munus licentiae, quos ad hoc idoneos iuxta discretionem et conscientiam provisoris et consilii invenerit, compellendo per praedictas censuras abbates eorum ac commendatarios monasteriorum ad providendum ipsis sufficienter iuxta suorum graduum conditionem, absolutione huiusmodi praecepti extra mortis articulum Capitulo generali, vel Rmo D. Cistercii reservata. Invocato ad praemissa et ea tangentia auxilio, consilio et favore brachii saecularis, ac quorumlibet iudicum, consulum et dominorum. Omnibus igitur et singulis eorumdem monasteriorum abbatibus, commendatariis, officialibus et personis regularibus districtius in virtute salutaris obedientiae et sub excommunicationis latae sententiae poena, mandat et praecipit generale Capitulum, quatinus eidem abbati de… in praemissis et ea tangentibus, ac ab eis dependentibus, devote pareant humiliterque et efficaciter obediant. Datum, etc. 64.  Nos frater Ioannes, abbas Cistercii, in Cabilonensi dioecesi, ceterique Diffinitores Capituli generalis, notum facimus universis, quod in eodem generali Capitulo anno Domini 1492 apud Cistercium celebrato facta fuit quaedam diffinitio, cuius tenor sequitur et est talis. Cum Ordo noster pro impetratione et redemptione multorum ac amplissimorum privilegiorum a Sancta Sede sollertia, vigilantia et sollicitatione Rmi D. N. Cisterciensis impetratorum et obtentorum, necnon pro expensis legationis et viagii ipsius Rmi D. N. Cistercii ad Summum Pontificem et ad partes transalpinas pro Ordine et instantissima supplicatione patrum Ordinis factis, quibusdam notabilibus mercatoribus et banchariis in multis pecuniarum summis, etiam ad interesse mercatorum specialiter et expresse sit obligatus, sitque necesse invenire aliquos fideles boni commodique Ordinis amatores et zelatores, qui dictas summas debitas seu partem earum sub tuta fidelique obligatione, pro huiusmodi debitorum absolutione ac totali solutione mutuo seu alias Ordini tradant et concedant, ne propter usurarum huiusmodi voraginem Ordo ipse graviora patiatur detrimenta. Hinc est quod de probitatibus, zelo, prudentia et fidelitate eiusdem Rmi D. N. Cisterciensis, necnon domini Firmitatis ad plenum in Domino confidens, eidem Rmo D. N. Cistercii cum omni humilitate supplicat, dominoque Firmitatis committit idem generale Capitulum eis et cuilibet eorum, dans plenariam auctoritatem et potestatem accipiendi et recipiendi mutuo sive alias, non tamen ad usuram a quibuscumque abbatibus, commendatariis, rectoribus ac officiariis monasteriorum et locorum Ordinis, necnon a mercatoribus, burgensibus seu quibuscumque personis, quos et quas ad hoc inclinatas invenerint, seu alter eorum invenerit, notabiles pecuniarum summas, ac pro illarum integra et completa refusione et solutione totum dictum Ordinem, bonaque ipsius mobilia et immobilia, praesentia et futura ubicumque existentia, necnon ipsius Ordinis contributiones melioribus via, iure, modo et forma, quibus fieri poterit, obligandi et hypothecandi, ipsumque totum Ordinem ac bona praefata coercitioni, compulsioni ac expletationi auctoritatis ac iurisdictionis Sanctissimi domini nostri Papae, Ordinis et Capituli generalis ipsius, necnon omnium et singularum curiarum ecclesiasticarum et saecularium cum submissionibus, renuntiationibus et clausulis necessariis et opportunis submittendum et supponendum. De receptis quoque seu mutuo sive alias, ut praemittitur, acceptis pecuniis bonas, tutas et fideles litteras obligatorias sub eorum vel cuiuslibet ipsorum sigillis, vel alias prout melius et commodius iudicaverint conficiendas, expediendas et dandas, ac cum dictis mercatoribus et banchariis quibus Ordo tenetur, conveniendum, componendum et concordandum ; et generaliter omnia alia et singula circa praemissa et ea tangentia agendi, faciendi ac exercendi, quae totus Ordo noster ac generale Capitulum eisdem ageret, faceret et exerceret, si praesens adesset ; promittens idem Capitulum generale sub hypotheca et obligatione omnium bonorum totius Ordinis praemissorum ratum, gratum et acceptum habere quidquid in praemissis et quolibet praemissorum per praefatos dominos Cistercii et Firmitatis, seu eorum quemlibet actum, gestumve fuerit, vel quomodolibet expeditum, etc. 